ddrg/super_eurlex huggingface dataset:
Virallinen lehti nro C 386 , 11/12/1998 s. 0044



KIRJALLINEN KYSYMYS E-0800/98 esittäjä(t): Nuala Ahern (V) komissiolle (26. maaliskuuta 1998) Aihe: Caithnesissa Skotlannissa sijaitsevan Dounreayn ydinvoimalan toinen jätekuilu/siilo Yhdistyneen kuningaskunnan ydinenergiaviranomainen (Atomic Energy Authority) teki 2. helmikuuta 1998 ilmoituksen, jonka mukaan Dounreayn ydinvoimalassa Caithnesissa Skotlannissa on toinen jätekuilu/siilo, johon radioaktiivista jätettä on varastoitu vuodesta 1997 lähtien. Voisiko komissio päivittää tiedot, jotka se antoi parlamentille vastauksessaan kirjalliseen kysymykseeni P-3167/96(1) 16. joulukuuta 1996? Komission jäsenen Ritt Bjerregaardinkomission puolesta antama vastaus (22. huhtikuuta 1998) Dounreayn ydinvoimalan kyseinen siilo on hyväksytty varastointipaikka, jota Yhdistyneen kuningaskunnan sääntelyviranomainen (Nuclear Installations Inspectorate, NII) valvoo jatkuvasti. Siilo ja sen sisältämä jäte kuvataan julkisessa asiakirjassa(2), johon viitattiin Undine-Uta Bloch von Blottnitzin esittämään kirjalliseen kysymykseen P-3167/96 annetussa vastauksessa(3). Yhdistynyt kuningaskunta on myös ilmoittanut, että jätteet aiotaan poistaa sekä Dounreayn keskiaktiivisen jätteen kuilusta että siilosta käsittelyä varten. Komissio kehottaa parlamentin jäsentä tutustumaan myös vastaukseen, jonka komissio antoi Undine-Uta Bloch von Blottnitzin esittämään, samaa aihetta koskevaan kirjalliseen kysymykseen P-661/98(4). Siilo ja sen sisältämä jäte ovat olleet Euratomin turvavalvonnan alaisina siitä lähtien, kun Yhdistynyt kuningaskunta liittyi yhteisöön. Komissiolle on annettu ja annetaan jatkuvasti kaikki tiedot, joita tarvitaan Euratomin perustamissopimuksessa määrättyjen turvavalvontatoimien toteuttamiseksi. (1) EYVL C 87, 14.3.1997, s. 124. (2) DOE/RAS96.001 (UK Nirex Ltd Report N:o 695, toukokuu 1996). (3) EYVL C 83, 14.3.1997. (4) EYVL C 310, 9.10.1998, s. 113.
Virallinen lehti nro C 354 , 19/11/1998 s. 0084



KIRJALLINEN KYSYMYS E-1252/98 komissiolle esittäjä(t): Odile Leperre-Verrier (ARE) (29. huhtikuuta 1998) Aihe: Euroopan nuorison terveys Useat tutkimukset osoittavat, että eurooppalaiset nuoret pitävät huonosti tai riittämättömästi huolta terveydestään. Voiko komissio kertoa, mitä se aikoo tehdä kehittääkseen nuorisolle terveyspalveluja (koulu- ja opiskelijaterveydenhuolto, ennaltaehkäisevät toimet jne.)? Eikö olekin olemassa tarve julkisen terveydenhuollon erityisohjelman toteuttamista varten? Aikooko komissio ryhtyä mihinkään erityistoimiin tällä alalla? Komission jäsenen Pádraig Flynnin komission puolesta antama vastaus (5. kesäkuuta 1998) Komissio on hyvin perillä siitä, että Euroopan kansanterveystyön kulmakiviä on nuorten terveydestä huolehtiminen. Tämä näkemys heijastuu kansanterveystyön toimintaohjelmissa, joissa nuoret ovat tärkeimpiä kohderyhmiä, olipa kysymyksessä syöpä, aids, huumeet tai terveyskasvatus. Kansanterveystyön toimintaohjelmat tukevat monia hankkeita, esimerkiksi terveyttä edistävien koulujen eurooppalaista verkkoa, joka on komission, Euroopan neuvoston ja WHO:n Euroopan aluetoimiston yhteisaloite. Verkostoon kuuluu 38 Euroopan maata ja yli miljoona oppilasta. Hankkeen tarkoituksena on luoda terveet elämäntavat kaikille koulua käyville nuorille kehittämällä terveyttä edistäviä elinympäristöja. Se pyrkii tarjoamaan nuorille turvallisen ja terveydelle suotuisan sosiaalisen ja fyysisen ympäristön. Oppilaiden, henkilökunnan, vanhempien ja yhteisön aktiivisen yhteistyön avulla terveyttä edistävien koulujen verkosto auttaa oppilaita esimerkiksi parantamalla heidän itsetuntoaan. Tämä saa nuoret tuomaan esiin sekä fyysisen, psyykkisen että sosiaalisen potentiaalinsa. Joissakin maissa on onnistuttu ulottamaan käsite koko koulujärjestelmän kattavaksi. Toisten on vielä selviydyttävä hankkeen toteuttamisesta ja saatava sille koulutuksesta ja politiikasta päättävien siunaus. Komissio on laatimassa aikanaan julkaistavaa kertomusta nuorten terveydentilasta Euroopan yhteisössä.
Virallinen lehti nro C 354 , 19/11/1998 s. 0013



KIRJALLINEN KYSYMYS E-0644/98 komissiolle esittäjä(t): Jorge Hernandez Mollar (PPE) (9. maaliskuuta 1998) Aihe: Espanjalaisen alemman insinööritutkinnon (ingeniero técnico) suorittaneiden urallaetenemisvaatimukset muihin verrattuna Millä perustein komissio esittää vaatimuksen, joka ei esiinny kilpailua koskevassa ilmoituksessa (ylempi korkeakoulututkinto, maisterin tai kandidaatin arvo), espanjalaiselle alemman insinööritutkinnon suorittaneelle Vicente Alonso Moralesille, joka oli ehdokkaana avoimeen kilpailuun KOM/A/1047 (EYVL C 145 A, 13.5.1997)? Komission jäsenen Erkki Liikanen komission puolesta antama yhteinen vastaus kirjallisiin kysymyksiin E-0635/98, E-0636/98, E-0637/98, E-0638/98, E-0639/98, E-0640/98, E-0641/98, E-0642/98, E-0643/98, E-0644/98, E-0645/98, E-0669/98, E-0670/98, E-0671/98, E-0672/98, E-0673/98, E-0674/98, E-0675/98, E-0676/98, E-0677/98, E-0678/98, E-0679/98, E-0724/98, E-0725/98, E-0726/98, E-0727/98 ja E-0728/98 (21. huhtikuuta 1998) Komissio toteaa, että suurin osa arvoisan parlamentin jäsenen pyytämistä tiedoista sisältyy Garcia Ariaksen (E-2749/97) ((EYVL C 82, 17.3.1998. )) ja Dührkop Dührkopin (E-4186/97) ((EYVL C 304, 2.10.1998, s. 15. )) kirjallisiin kysymyksiin annettuihin vastauksiin. Tämän vuoksi komissio pyytääkin arvoisaa parlamentin jäsentä tutustumaan näihin vastauksiin, joissa se antoi kattavan selvityksen Euroopan unionin virkamiesten ura-alueiden A ja LA tutkintovaatimuksiin soveltamastaan yleisestä lähestymistavasta ja erityisesti siitä, miten näitä tutkintovaatimuksia sovelletaan espanjalaisiin insinööritutkintoihin. Käsitteen ¨diploma universitario¨ oikea saksankielinen käännös on ¨abgeschlossenes Hochschulstudium¨, ja tätä käännöstä on käytetty myös Euroopan yhteisöjen virallisessa lehdessä julkaistussa avointa kilpailua KOM/A/1047 (EYVL C 145 A, 1997, s. 2) koskevassa kilpailuilmoituksessa. Avointen kilpailujen KOM/A/720 ja KOM/A/821 osalta komissio pyytää arvoisaa parlamentin jäsentä tutustumaan ensimmäisen oikeusasteen tuomioistuimen 3. maaliskuuta 1994 asiassa T*82/92 Cortés Jiménez vastaan komissio antamaan tuomioon. Komissio haluaa huomauttaa arvoisalle parlamentin jäsenelle, että avoimeen kilpailuun KOM/A/104 osallistunut hakija on nostanut ensimmäisen oikeusasteen tuomioistuimessa kanteen (asia T*299/97), joka kirjattiin tuomioistuimen kirjaamossa 1. joulukuuta 1997. Komissio ei voi antaa asiaa koskevaa vastausta, koska oikeuskäsittely on vielä kesken.
Virallinen lehti nro C 354 , 19/11/1998 s. 0052



KIRJALLINEN KYSYMYS E-1020/98 komissiolle esittäjä(t): Karl-Heinz Florenz (PPE) (6. huhtikuuta 1998) Aihe: Tupakkatuotteiden kaikenlaisen mainonnan ja rahallisen myynninedistämisen kieltäminen 1. Missä määrin komissio on laatiessaan ehdotustaan mainonnan ja sponsoroinnin kieltämisestä ottanut huomioon vaatimuksen ihmisoikeuksien ja perusvapauksien suojaamista koskevan Euroopan yleissopimuksen 10 artiklassa ja EU-sopimuksen F artiklan 2 kohdassa taatun mielipiteenvapauden kunnioittamisesta? 2. Kuuluuko täydellinen tupakan mainonta- ja sponsorointikielto ihmisoikeuksien ja perusvapauksien suojaamista koskevan Euroopan yleissopimuksen 10 artiklan 2 kohtaan sisältyvän terveyden suojaamista koskevan lausekkeen piiriin? Jos näin on, eikö tämä tosiasia aseta periaatteessa kyseenalaiseksi väitteen, jonka mukaan tämän toimenpiteen päätarkoitus on poistaa sisämarkkinoilta tavaroiden ja palvelujen vapaan liikkuvuuden esteet? 3. Onko oikeutettua ehdottaa EY:n perustamissopimuksen 100 a artiklaa kansalaisten terveyteen liittyvien toimenpiteiden harmonisoinnin oikeusperusteeksi, vaikka EY:n perustamissopimuksen 129 artiklassa nimenomaan suljetaan pois mahdollisuus toteuttaa harmonisointitoimia tällä alueella? 4. Kun otetaan huomioon, että sopimuksen yksi tavoite on poistaa palvelujen tarjoamisvapauden rajoitukset (EY:n perustamissopimuksen 63 artiklan 1 kohta), voiko tällöin EY:n perustamissopimuksen 66 artiklaan (palvelujen vapaa liikkuvuus) nojaava toimenpide perustaa täydellisen, yleisen mainonta- ja sponsorointikiellon? 5. Missä määrin tupakan mainonnan kaikkien muotojen ja keinojen täydellinen kielto yhteisön tasolla on sopusoinnussa EY:n perustamissopimuksen 3 b artiklan sisältämien toissijaisuus- ja suhteellisuusperiaatteiden kanssa? Komission jäsenen Pádraig Flynnin komission puolesta antama vastaus (2. kesäkuuta 1998) Komission muutettu ehdotus tupakkamaintontaa koskevaksi neuvoston direktiiviksi ((EYVL C 129, 21.5.1992. )) on toimenpide, jolla pyritään toteuttamaan sisämarkkinoita. Sen oikeusperustaa pidetään riittävänä ja asianmukaisena. Tekstissä kunnioitetaan täysin Euroopan yhteisön perustamissopimuksen muita vaatimuksia. Neuvosto vahvisti asiasta 12. helmikuuta 1998 yhteisen kannan (EY) N:o 15/98 ((EYVL C 91, 26.3.1998. )). Parlamentti hyväksyi neuvoston yhteisen kannan (muutoksitta) täysistunnossaan 13. toukokuuta.
Virallinen lehti nro C 354 , 19/11/1998 s. 0031



KIRJALLINEN KYSYMYS P-0852/98 komissiolle esittäjä(t): Danielle Darras (PSE) (11. maaliskuuta 1998) Aihe: Lasten työntekoa koskevat eurooppalaiset direktiivit Voiko komissio selvittää lasten työntekoa koskevaa lainsäädäntöä käsittelevien eurooppalaisten direktiivien täytäntöönpanoa? Onko unionin jäsenvaltioiden tietoja saatavilla? Mikä on Ranskan, Yhdistyneen kuningaskunnan, Saksan ja Portugalin täytäntöönpanotilanne? Komission jäsenen Pádraig Flynnin komission puolesta antama vastaus (11. toukokuuta 1998) Komissio ei voi vielä selvittää nuorten työntekijöiden suojelusta 22. kesäkuuta 1994 annetun neuvoston direktiivin 94/33/EY täytäntöönpanoa viidessätoista jäsenvaltiossa. Ilmoitukset kansallisista toimista ovat yhä epätäydellisiä. Euroopan yhteisön perustamissopimuksen 169 artiklan tarkoittama menettely on aloitettu useita jäsenmaita vastaan. Arvoisan parlamentin jäsenen erityisesti mainitsemien jäsenvaltioiden osalta tilanne on seuraava: - Ranska on ilmoittanut suuren osan voimassa olevasta lainsäädännöstä kuitenkin korostaen, että yhteisön direktiivi edellyttää vielä joitakin tarkistuksia nykyisiin määräyksiin, joilla direktiivi piakkoin saatetaan osaksi kansallista lainsäädäntöä. - Yhdistynyt kuningaskunta on antanut ilmoituksen vain osasta lainsäädäntöään. - Saksa ja Portugali ovat antaneet ilmoituksen asiaan liittyvistä kansallisista määräyksistä, joita parhaillaan käsitellään. Komissio voi tutkia aiheeseen liittyvien määräysten täytäntöönpanon kokonaistilannetta vasta saatuaan kaikki ilmoitukset jäsenvaltioilta.
Virallinen lehti nro C 354 , 19/11/1998 s. 0056



KIRJALLINEN KYSYMYS E-1043/98 komissiolle esittäjä(t): Undine-Uta Bloch von Blottnitz (V) (6. huhtikuuta 1998) Aihe: Rakennushanke Kabak Koyoun luonnonsuojelualueella Turkissa Gemile Koyou -niminen maa-alue julistettiin 8. elokuuta 1997 luonnonsuojelualueeksi Turkissa. Maisemallisesti ainutlaatuinen alue on yksi tärkeimmistä karettikilpikonnan pesimispaikoista. Huolimatta siitä, että alue on luokiteltu Turkin lainsäädännössä suojelualueeksi, sinne aiotaan rakentaa hotellikompleksi. Tämä rakennushanke ja siihen vaadittava infrastruktuuri tuhoavat alueen pysyvästi ja vaarantavat karettikilpikonnapopulaation säilymisen. 1. Onko komissio tietoinen yllämainitusta suunnitelmasta, ja jos on, mitä se tietää siitä? 2. Uskooko komissio, että kansainvälisten eläinsuojelusopimusten avulla on mahdollista vaikuttaa Turkkiin siten, että rakennusaikeet pysäytetään? 3. Uskooko komissio, että on muita keinoja säilyttää uhanalaisen karettikilpikonnan yksi viimeisimmistä pesimispaikoista? Komission jäsenen Hans van den Broekin komission puolesta antama vastaus (8. toukokuuta 1998) Komissio ilmoittaa Arvoisalle parlamentin jäsenelle, että Gemile Koyun alue on luokiteltu Turkissa virallisesti suojelualueeksi. Yhtään lupaa hotellin rakentamiseksi ei ole tähän mennessä myönnetty. Turkin viranomaiset suorittavat parhaillaan perusteellista tutkimusta alueella sen suojelutarpeen laajuuden määrittämiseksi ottaen huomioon alueen erityispiirteet. Tämän tutkimuksen perusteella päätetään hotellin mahdollisesta rakentamisesta. Lisäksi yhteisön ja Turkin sopimussuhteet eivät tässä vaiheessa mahdollista yhteisön puuttumista asiaan.
Virallinen lehti nro C 354 , 19/11/1998 s. 0085



KIRJALLINEN KYSYMYS P-1257/98 komissiolle esittäjä(t): Gerhard Hager (NI) (21. huhtikuuta 1998) Aihe: Laajeneminen - ulkorajojen valvonta - siirtymäkaudet Yksi Euroopan unionin neljästä perusvapaudesta on henkilöiden vapaa liikkuvuus, ja sen toteutuminen on tarkoitus varmistaa mm. lakkauttamalla tarkastukset yhteisillä rajoilla. Samaan aikaan tarvitaan yhä kipeämmin asianmukaisia toimia, joilla taataan yksittäisten kansalaisten turvallisuus, joka on varmistettava vapauteen, turvallisuuteen ja oikeuteen perustuvan alueen avulla. Tällöin sisärajoilla suoritettavien tarkastusten avaamista täydentäviä toimia pidetään ehdottoman välttämättöminä. Eräänä tällaisena toimena tuodaan yhä uudestaan esille tehokas valvonta ulkorajoilla. 1. Onko komissio sitä mieltä, että kaikki jäsenehdokkaat täyttävät jo nyt ulkorajojen valvontaa koskevat EU-standardit? 2. Jos ei ole, niin millaisia puutteita on erityisesti ilmennyt, ja millaisiin tutkimuksiin komission mielipide perustuu? 3. Miten komissio katsoo voivansa korjata nämä puutteet? 4. Pitääkö komissio tässä yhteydessä siirtymäkausia tarkoituksenmukaisina ja mikä olisi komission mielestä realistinen arvio näiden siirtymäkausien pituuksista? Voisiko komissio edellä mainittuihin kysymyksiin vastatessaan käsitellä erityisesti hakijamaiden suppeampaa joukkoa sekä tietoja, jotka on saatu viime vuoden heinäkuussa tapahtuneen Agenda 2000 -asiakirjan esittelemisen jälkeen? Komission jäsenen Hans van den Broekin komission puolesta antama vastaus (27. toukokuuta 1998) Euroopan unionin jäsenyyttä hakeneiden maiden on Amsterdamissa ja Luxemburgissa kokoontuneen Eurooppa-neuvoston päätösten mukaisesti täytettävä ulkorajojen valvontaa koskevat Schengenin säännöstön mukaiset vaatimukset. Neuvostossa laaditaan parhaillaan kyseisiä säännöksiä. Esitettyihin kysymyksiin voidaan vastata yksityiskohtaisesti vasta sen jälkeen, kun neuvosto on vahvistanut Schengenin säännöstön ja on tutkittu, missä laajuudessa jäsenyyttä hakeneet maat ovat ottaneet sen käyttöön. Komissio katsoo kuitenkin toteamustensa perusteella, että jäsenyyttä hakeneiden maiden on vielä tietyin osin toteutettava huomattavia toimia ulkorajojen turvaamiseksi. Puutteiden korjaaminen on ensisijaisesti jäsenyyttä hakeneiden maiden tehtävä. Komissio tukee kuitenkin näitä toimia käynnissä olevien yhteisön ohjelmien, erityisesti Phare-ohjelman, avulla.
Virallinen lehti nro C 354 , 19/11/1998 s. 0024



KIRJALLINEN KYSYMYS E-0767/98 komissiolle esittäjä(t): Mark Watts (PSE) (18. maaliskuuta 1998) Aihe: Brasiliassa sijaitsevan Javarin laakson rajaaminen Peruun rajoittuva Javarin laakso on yksi Brasilian suurimmista alkuperäiskansojen asuttamista alueista. Se käsittää yli kahdeksan miljoonaa hehtaaria ja siellä asuu kuusi alkuperäiskansojen heimoa ja Amazonin alueen suurin eristyksissä oleva ihmisryhmä. Puutavarayhtiöt ja huumekauppiaat aiheuttavat suurta näiden kansojen maahan kohdistuvaa painetta, ja eristyksissä elävät ihmiset ovat erityisen alttiita ulkopuolisten mukanaan tuomille sairauksille ja väkivallalle. Jotta Javarin laakson eristyksissä elävät kansat selviytyisivät, alue on rajattava. Eurooppa on myöntänyt varoja alueen määrittämiseksi prioriteettialueeksi, mutta Brasilian hallitus ei näytä millään tavalla toteuttavan tarvittavaa rajaamista. Voiko komissio selvittää tämänhetkisen tilanteen ja ilmoittaa, milloin rajaaminen tapahtuu? Komission jäsenen Manuel Marínin komission puolesta antama vastaus (14. maaliskuuta 1998) Javarin intiaanialueen oikeudellinen tila perustuu 8. huhtikuuta 1985 annettuun asetukseen 1849/E, jossa kielletään tunkeutuminen tälle alueelle. Asetus, jolla julistetaan lopullisesti intiaanialueen rajat, pitäisi antaa vuonna 1998. Tämän jälkeen voidaan aloittaa alueen rajaamistyöt. Brasilian hallitus on jo suunnitellut Javarin intiaanialueen rajaamista ja pitää sitä ensisijaisen tärkeänä PPG7:n yhteydessä. Saksa antaa rahoitustukea asiassa. Komission parhaillaan tutkima hanke koskee Javarin intiaanialueen etnologis-ympäristöllistä suojelua. Hankkeen avulla pannaan täytäntöön intiaanialueen täydellistä suojelua koskeva strategia niin alkuperäiskansojen kuin metsän luonnonvarojenkin osalta. Strategiaan kuuluvat eristyksissä elävien intiaanien asetuksen seuranta, valvontatoimet, terveyden seuranta, yhteydenoton piiriin kuuluvien intiaaniyhteisöjen osaamisen vahvistaminen intiaanialueen hallinnoimista varten ja muiden kuin intiaaniväestöjen valistaminen tarpeesta suojella aluetta. Tällä hankkeella ei pyritä toteuttamaan alueen rajaamista vaan helpottamaan sitä toimittamalla kaikki tarpeelliset tiedot erityisesti alueista, joilta voi löytyä eristyksissä asuvia intiaaneja.
Virallinen lehti nro C 354 , 19/11/1998 s. 0083



KIRJALLINEN KYSYMYS E-1250/98 komissiolle esittäjä(t): Iñigo Méndez de Vigo (PPE) (29. huhtikuuta 1998) Aihe: Phare- ja Tacis-ohjelmiin liittyvä demokratiaa tukeva ohjelma Valtioista riippumattomilla järjestöillä on erityisen tärkeä rooli Phare- ja Tacis-ohjelmien tavoitteiden toteuttamisessa Phare- ja Tacis-ohjelmiin liittyvän demokratiaohjelman kautta. Hyvät tulokset osoittavat valtioista riippumattomien järjestöjen menestyksekästä osallistumista EU:lle erityisen tärkeään laajentumishankkeeseen. Onko Euroopan komissio yhtä mieltä Sussexin yliopiston toteuttamassa arvioinnissa esitettyjen johtopäätösten kanssa? Aikooko komissio noudattaa näitä suosituksia ja lisätä demokratiaohjelman määrärahoja? Komission jäsenen Hans van den Broekin komission puolesta antama vastaus (15. toukokuuta 1998) Komissio on samaa mieltä siitä, että Phare ja Tacis -demokratiaohjelmassa on saavutettu hyviä tuloksia valtiosta riippumattomien järjestöjen osallistumisen ansiosta. ISA Consult -toimiston ja Sussexin Eurooppa-instituutin ohjelman arvioinnista tekemällä kertomuksella on ollut merkittävä vaikutus komission mietteisiin siitä, kuinka demokratian kehittämistä ja ihmisoikeuksien edistämistä Keski- ja Itä-Euroopan maissa sekä uusissa itsenäisissä valtioissa voidaan parhaiten tukea. Komission on otettava huomioon kuhunkin budjettikohtaan varatut määrärahat yhteisön varojen käyttöä koskevien ensisijaisten tavoitteiden mukaisesti.
Virallinen lehti nro C 354 , 19/11/1998 s. 0111



KIRJALLINEN KYSYMYS E-1556/98 komissiolle esittäjä(t): Nel van Dijk (V) (19. toukokuuta 1998) Aihe: Vain naisille varatut vaalilistat Komissio on varmastikin tietoinen Yhdistyneessä kuningaskunnassa viime aikoina käydystä keskustelusta, joka koskee mahdollisia toimenpiteitä naisten edustuksen lisäämiseksi Skotlannin ja Walesin uusissa alueellisissa kansanedustuslaitoksissa. Ehdotus naisten ja miesten lukumäärän tasoittamiseksi kansanedustuslaitoksissa edellyttäisi tarkistusta nykyiseen kansalliseen lainsäädäntöön, tässä tapauksessa vuoden 1975 sukupuolisyrjintää koskevaan asetukseen, sen välttämiseksi, etteivät työväenpuolueen vuonna 1996 vain naisille varaamia vaalilistoja vastaan esitetyt kanteet enää toistuisi. Yhdistyneen kuningaskunnan huippujuristien kerrotaan vahvistaneen brittiläisessä lehdistössä, että sukupuolisyrjintää koskevan asetuksen uudistus tulisi olemaan ristiriidassa tasa-arvoista kohtelua koskevan EU:n direktiivin kanssa 76/207/ETY. Vahvistaisiko komissaari vastauksensa aikaisemmin esittämääni kysymykseen myönteisestä syrjinnästä vaaliehdokkaiden valinnassa (E-0161/96) ((EYVL C 305, 15.10.1996, s. 4. )) eli että tasa-arvoista kohtelua koskevalla direktiivillä 76/207/ETY ((EYVL L 39, 14.2.1976, s. 40. )) viitataan ainoastaan työsuhteisiin ja että vaaliehdokkuus ei ole työsuhde, joten vaaleja koskevat menettelyt eivät kuulu direktiivin soveltamisalaan? Onko komissaari tämän vuoksi sitä mieltä, että on väärin pitää eurooppalaista säännöstä laillisena esteenä kansallisille toimenpiteille, joiden tarkoituksena on parantaa naisten edustusta vaaleilla valituissa paikallis-, alue- tai kansallisen tason elimissä? Komission jäsenen Pádraig Flynnin komission puolesta antama vastaus (19. kesäkuuta 1998) Komissio on sitä mieltä, että miesten ja naisten tasa-arvoisen kohtelun periaatteen toteuttamisesta mahdollisuuksissa työhön, ammatilliseen koulutukseen ja uralla etenemiseen sekä työoloissa 9 päivänä helmikuuta 1976 annetussa neuvoston direktiivissä 76/207/ETY viitataan vain työnantajan ja työntekijän välisen työsopimuksen määrittämiin työsuhteisiin. Koska vaaliehdokkuus ei ole edellä kuvatun kaltainen työsuhde, se ei kuulu Euroopan yhteisön perustamissopimuksen 119 artiklan eikä direktiivin 76/207/ETY soveltamisalaan. Komissio on samaa mieltä siitä, että yhteisön lainsäädäntö ei ole oikeudellinen este kansallisille toimille, joilla pyritään parantamaan naisten edustusta vaaleilla valituissa elimissä. Naisten ja miesten tasapuolisesta osallistumisesta päätöksentekoon 2 päivänä joulukuuta 1996 annetussa neuvoston suosituksessa 96/694/EY ((EYVL L 319, 10.12.1996. )) kehotetaan jäsenvaltioita omaksumaan kokonaisstrategia, jolla edistetään miesten ja naisten tasapuolista osallistumista päätöksentekoon.
KIRJALLINEN KYSYMYS P-1762/98 komissiolle esittäjä(t): Werner Langen (PPE) (29. toukokuuta 1998)

Aihe: Ranskan savuketeollisuuden hintasopimus Ranskan hallituksen kanssa

Marraskuussa 1997 Ranskassa piti ottaa käyttöön 2,5 prosentin ylimääräinen tupakkavero taloudellisista ja terveyspoliittista syistä. Hallitus sopi kuitenkin ranskalaisen savuketeollisuuden kanssa vähimmäiskuluttajaverosta, jota sovelletaan vain 1 000 savukkeen yksikköön, jolloin suurpakkaukset eivät saa hintaetua. Esimerkiksi hampurilainen Reemtsma-yritys, joka muiden kilpailijoiden tavoin on edustettuna Ranskan markkinoilla eri tuotteilla, ei osallistunut tämän sopimuksen tekemiseen.

Ranskan talous- ja valtiovarainministeriö hylkäsi Reemtsman hintailmoituksen kahden tuotteen (West ja West light - 25 kpl:n pakkaus) markkinoille tuonnin osalta ranskalaisen savuketeollisuuden kanssa tehtyyn sopimukseen viitaten. Lupa myönnettäisiin vain, jos hintaa nostettaisiin tuntuvasti. Vuoden 1997 lopulla kumpaakaan tuotetta ei otettu huomioon ¨Arreté d'Homologation¨ -menettelyssä. Uuteen hintailmoitukseen 28.1.1998 ei reagoitu. Maaliskuun alussa käydyssä keskustelussa Reemtsmalle ilmoitettiin hinta, jolla lupa myönnettäisiin, mutta yritys ei hyväksynyt tätä markkinastrategisista syistä. Lisäkeskustelut eivät johtaneet myönteisiin tuloksiin.

EY:n perustamissopimuksen 85 artiklassa

kielletään ¨yritysten väliset sopimukset [- -], joista seuraa, että kilpailu estyy, rajoittuu tai vääristyy yhteismarkkinoilla, ja erityisesti sellaiset sopimukset, päätökset ja menettelytavat:

a) joilla suoraan tai välillisesti vahvistetaan osto- tai myyntihintoja taikka muita kauppaehtoja¨.

Kysyn siksi komissiolta:

1. Pitääkö komissio sitä, että Ranskan savuketeollisuus on suoranaisesti asettanut myyntihinnan alarajan Ranskan talous- ja valtiovarainministeriön kanssa tehdyllä sopimuksella, EY:n perustamissopimuksen 3 artiklan g alakohdan kilpailumääräysten rikkomisena 85 artiklan yhteydessä? Jos pitää, miten se aikoo menetellä sitä vastaan?

2. Tietääkö komissio, millä perusteilla Ranskan hallitus sallii ja perustelee tällaisen horisontaalisen kartellin, jossa suoranaisesti määrätään hinta tai hinta-alaraja?

Komission jäsenen Karel Van Miertin komission puolesta antama vastaus (17. kesäkuuta 1998)

Komissio tekee parhaillaan yksityiskohtaista tutkimusta kunnianarvoisan jäsenen esittämästä ongelmasta ja ilmoittaa hänelle tuloksesta mahdollisimman pian.